Joseph Kabila
Joseph Kabila Kabange (f. 4. júní 1971) er kongóskur stjórnmálamaður sem var forseti Lýðstjórnarlýðveldisins Kongó frá árinu 2001 til ársins 2019. Hann tók við embættinu tíu dögum eftir að faðir hans, forsetinn Laurent-Désiré Kabila, var myrtur af eigin lífvörðum. Hann var sjálfur formlega kjörinn forseti árið 2006 og endurkjörinn árið 2011. Á valdaárum sínum þurfti Kabila að glíma við stöðug stríðsátök í austurhluta ríkisins og uppreisnarhreyfingar sem njóta stuðnings ríkisstjórna nágrannaríkjanna Úganda og Rúanda.

Kabila tók við völdum af föður sínum á meðan Kongó var enn í stríði við Úganda og Rúanda. Kabila skrifaði undir friðarsáttmála ásamt leiðtogum hinna ríkjanna árið 2002 en vopnuð átök héldu þó lengi áfram eftir að stríðinu lauk á pappírnum og í hluta Kongó er þeim í raun enn ekki lokið.

Á forsetatíð Kabila sankaði fjölskylda hans að sér miklum auðæfum með náttúruauðlindum Kongó og byggði upp mikið viðskiptaveldi. Kabila-fjölskyldan á meðal annars demantanámuleyfi á landamærunum við Angóla og rekur meðal annars banka, bóndabýli, eldsneytisdreifingarfyrirtæki, flugfélög, vegagerð, hótel, lyfjafyrirtæki, ferðaskrifstofu, snyrtistofu og næturklúbba.

Samkvæmt kongósku stjórnarskránni sem tekin var upp árið 2006 hefði seinna kjörtímabili Kabila átt að ljúka þann 19. desember árið 2016. Embættismenn ríkisins gáfu í skyn að nýjar forsetakosningar yrðu haldnar í nóvember árið 2016 en kosningunum var síðar frestað til ársins 2018. Röksemdir ríkisins voru að framkvæmd kosninganna kostaði of mikið. Kabila tilkynnti í ágúst árið 2018 að hann myndi ekki gefa kost á sér á ný. 

Eftir kosningar sem haldnar voru í lok ársins 2018 tók einn af leiðtogum stjórnarandstöðunnar, Félix Tshisekedi, við af Kabila sem forseti Kongó. Kabila hefur hins vegar verið vændur um að reyna að stjórna landinu áfram á bak við tjöldin. Hann flutti ekki strax út úr forsetahöllinni í Kinsasa og eftir að Tshisekedi varð forseti var Kabila lýstur bæði „heiðursforseti“ og þingmaður til lífstíðar. 

Í júlí árið 2020 rauf Tshisekedi hins vegar bandalag sitt við Kabila og flokk hans vegna ósættis um útnefningar til embætta í hernum, stjórnlagadómstólnum og kjörstjórninni. Í kjölfarið tókst Tshisekedi að semja við liðhlaupa úr flokki Kabila og skipa nýja stjórn án aðkomu forvera síns. Talið er að með þessu hafi Tshisekedi tekist að einangra Kabila og ýta gamla forsetanum frá völdum.

Í október 2021 varði Joseph Kabila útskriftarritgerð sína við háskólann í Jóhannesarborg. Meistarapróf í stjórnmálafræði og alþjóðasamskiptum hlaut hann að loknu námi sem stóð í fimm ár.

Tilvísanir

Forsetar Austur-Kongó